ב"ה הרב ארי שבט

**Rav Kook on Modern Warfare, Technology & Culture**

1. הראי"ה קוק, המלחמה ח, אורות עמ' טו- טז

א. נִכְתַּם עָווֹן שׁוֹפְכֵי הַדָּמִים, מַלְכֵי אֲדָמָה הַזֵּדִים וְכָל מַרְגִּיזֵי אֶרֶץ. לֹא יְכֻפַּר לָאָרֶץ לַדָּם אֲשֶׁר שֻׁפַּךְ בָּהּ כִּי-אִם בְּדַם שׁפְכוֹ (במדבר לו, לג), וְהַכַּפָּרָה מֻכְרַחַת לָבוֹא: בִּטּוּל כְּלָלִי לְכָל **מְכוֹנוֹת הַתַּרְבּוּת שֶׁל עַכְשָׁו**, עִם כָּל שִׁקְרָן וְתַרְמִיתָן, עִם כָּל זֻהֲמָתָן הָרָעָה וְאַרְסָן הַצִּפְעוֹנִי. כָּל הַתַּרְבּוּת, הַמִּתְהַלֶּלֶת בְּצִלְצְלֵי שְׁקָרִים, מֻכְרַחַת לְהִכָּחֵד מִן הָעוֹלָם, וְתַחְתֶּיהָ תָּקוּם מַלְכוּת עֶלְיוֹנִין קַדִּישִׁין (דניאל ז; זהר וישלח קע) אוֹרָם שֶׁל יִשְׂרָאֵל יוֹפִיעַ, לְכוֹנֵן עוֹלָם בְּעַמִּים בַּעֲלֵי רוּחַ חֲדָשָׁה, בִּלְאֻמִּים אֲשֶׁר לֹא יֶהְגּוּ רִיק וְלֹא יִרְגְּזוּ עוֹד עַל ד' וְעַל מְשִׁיחוֹ (תהלים ב, א-ב), עַל אוֹר חַיֵּי הָעוֹלָם וְעַל הַתּם וְהָאֱמוּנָה אֲשֶׁר לִבְרִית עוֹלָמִים.

ב. וְיִשְׂרָאֵל יִרְאֶה בְּעֵינָיו **שִׁלֻּמַת רְשָׁעִים**, **יִצְעד עַל חֻרְבָּנָם** שֶׁל הַמִּתְהַלְּלִים **בָּאֱלִילִים הַחֲדָשִׁים** כַּאֲשֶׁר צָעַד עַל חָרְבוֹת **בָּבֶל וְאַשּׁוּר הָעַתִּיקוֹת**. אָז יֵדַע וְיִוָּכַח, כִּי **אַךְ בּוֹ אֵל אֱלֹהֵי יִשְׂרָאֵל מוֹשִׁיעַ**. וּתְשׁוּעַת ד' בּא תָּבוֹא. הַנְדָּפַת הַכּחַ שֶׁל הַגּוֹיִים, שְׁקוּיֵי כּוֹס הַתַּרְעֵלָה, מֻכְרַחַת הִיא לָבוֹא. פָּתַח ד' אֶת אוֹצָרוֹ וַיּוֹצֵא אֶת כְּלֵי זַעְמוֹ (ירמיהו ג, כה).

ג. אִם עוֹד תִּתְאַמֵּץ אֵירוֹפָּא וְכָל גּוֹיֶיהָ לְהַחֲזִיק מַעֲמָד בְּצִבְיוֹנָהּ, לֹא בֶּאֱמֶת וְלֹא בִּצְדָקָה, **אֶת ד' לֹא יֵדְעוּ וְאֶת דְּרָכָיו לֹא יַחְפְּצוּ** לָלֶכֶת בָּהֶם. מַצָּב זֶה הוּא **רִגְעִיִּי בְּרִגְעֵי הַתּוֹלָדָה**. אוֹר **הַתְּשׁוּבָה יוֹפִיעַ** בְּהֶכְרֵחַ וְיַשְׁלִיךְ אִישׁ אֶת **אֱלִילֵי כַּסְפּוֹ** וְאֶת אֱלִילֵי-זְהָבוֹ, וְיָשׁוּב הַכּל אֶל טוּב ד'. אָז **תִּכָּחֵד הַתַּרְבּוּת הַהוֹוִית** בְּכָל יְסוֹדוֹתֶיה,ָ **סִפְרִיּוֹתֶיהָ, תֵּאַטְרֶיהָ וְכָל מְכוֹנוֹתֶיהָ**, וְכָל הַחֻקִּים אֲשֶׁר בְּהֶבֶל וְעָוֶל יְסוֹדָם וְכָל נִימוּסֵי-הַחַיִּים הָרָעִים וְהַחֲטָאִים כָּלִיל יַחֲלֹפוּ. וְנִשְׂגַּב ד' לְבַדּוֹ בַּיּוֹם הַהוּא.

ד. הָאֶרֶג הָרוּחָנִי וְהַמַּעֲשִׂי, אֲשֶׁר בְּצִבְיוֹנוֹ הַהוֹוִי לֹא הָיָה יָכוֹל לַעֲצר, עִם כָּל תִּפְאֶרֶת חָכְמָתוֹ, בְּעַד **שֶׁפֶךְ דָּמִים רַבִּים** וּבְעַד חֻרְבָּנוֹ שֶׁל עוֹלָם בְּצוּרָה אֲיֻמָּה כָּזאת, הֲרֵי הוּא **מוֹכִיחַ עַל עַצְמוֹ**, שֶׁהוּא פָּסוּל מֵעִקָּרוֹ, "זרוּ רְשָׁעִים מֵרָחֶם תָּעוּ מִבֶּטֶן דּבְרֵי כָזָב" (תהלים נח, ד, יומא פג ע"א), מֵרֵאשִׁית יְסוֹדוֹ, וְכָל מַהֲלָכוֹ כֻּלּוֹ אֵינוֹ כִּי-אִם עֲצַת שֶׁקֶר וְנִכְלֵי-רְשָׁעִים מְסֻבָּכִים, שֶׁהֵם קְשׁוּרִים עִם הַנְּטִיּוֹת הַנַּפְשִׁיּוֹת וְהַגּוּפָנִיּוֹת אֲשֶׁר נִתְעַצְּמוּ בָּאַדְרִיכָלִיּוּת שֶׁל **בִּנְיַן הַלְּאֻמִּים שֶׁל זְמַנֵּנוּ**, שְׁכֵחֵי ד' בְּכִלְיוֹתָם **וְנוֹשְׂאִים אֶת שְׁמוֹ עַל שְׂפָתָם,** בְּפִיהֶם וּבִלְשׁוֹנָם. עַל-כֵּן חָרוֹב תֶּחֱרַב כָּל הַתַּרְבּוּת הַהוֹוִית, וְעַל מַשּׁוּאוֹתֶיהָ יִתְכּוֹנֵן בִּנְיַן הָעוֹלָם בֶּאֱמֶת וּבְדַעַת ד'. "וְהָיָה בְּאַחֲרִית הַיָּמִים נָכוֹן יִהְיֶה הַר בֵּית ד' בְּראשׁ הֶהָרִים וְנִשָּׂא מִגְּבָעוֹת וְנָהֲרוּ אֵלָיו כָּל הַגּוֹיִם" (ישעיהו ב, ב).

2. הראי"ה קוק, אורות, ישראל ותחיתו כ, אורות עמ' לח-לט

אֲבָל יְשׁוּעָתָם שֶׁל יִשְׂרָאֵל תָּמִיד הִיא יְשׁוּעַת ד' 138, "אֲנִי וָהוֹ הוֹשִׁיעָה נָּא" 139, וְכַאֲשֶׁר "פָּדִיתָ מִמִּצְרַיִם גּוֹי וֵאלֹהָיו" 140 כֵּן הִיא כָּל יְשׁוּעָה, גְּדוֹלָה שֶׁבַּגְּדוֹלוֹת וּקְטַנָּה שֶׁבַּקְּטַנּוֹת. **הָעוֹלָם רוֹעֵשׁ, הֶהָרִים מִתְקַלְקְלִים, אֶרֶץ כַּשִּׁכּוֹר תָּנוּעַ 141, עַמִּים עָפִים בְּדֵי רִיק 142, יִשְׂרָאֵל עוֹמֵד בַּתָּוֶךְ**.

**בְּתוֹךְ סַעֲרַת הַגַּלִּים חוֹתֵר הוּא אֶל חוֹפוֹ**, וְשָׂרֵי קדֶשׁ בָּאִים וְיָבוֹאוּ וְאֶת הַדֶּגֶל הָעֶלְיוֹן יַחֲזִיקוּ, לְמֵרָחוֹק שְׁעוֹת דֵּעָה, **וְהַשָּׁלוֹם בּוֹא יָבוֹא** מִכָּל עֲבָרִים, מִמִּזְרָח וּמִמַּעֲרָב, מִצָּפוֹן וּמִיָּם, וּבְתוֹךְ הַחֶלְקָה הַמַּעֲשִׂית הָעֲלוּבָה, הַחֲרֵבָה מִכָּל לְשַׁד עֶלְיוֹן, יִפָּתְחוּ נְהָרוֹת רַחֲבֵי יָדַיִם לְאוֹרוֹ שֶׁל מָשִׁיחַ, **לְתִקּוּן עוֹלָם מָלֵא בְּרַעְיוֹנוֹת נִצְחִיִּים מֻבְטָחִים** **מֵראשׁ אֲמָנָה** הַבְטָחָה אֱלֹהִית **כְּתוּבָה בְּבַרְזֶל וָדָם**, **בִּבְרִית בָּשָׂר וּבְרִית לָשׁוֹן, בִּבְרִית אֶרֶץ וּבְרִית עַם, בִּבְרִית עוֹלָם וּבִבְרִית חַיֵּי עוֹלָמִים**. הַקַּו הוֹלֵךְ יָשָׁר, אֶחָד בְּאֶחָד מֻגָּשׁ 143 עִם **הַצִּפִּיָּה שֶׁמִּמַּעַל לְכָל צִפִּיּוֹת**, **הֲסָרַת הַמָּוֶת וּמְאֵרָתוֹ; בְּרֵאשִׁית הַצְּעָדִים, אוֹתוֹ הַמָּוֶת הַמַּעֲשִׂי** שֶׁיְּדֵי אָדָם יוֹצְרוֹת אוֹתוֹ בְּאִוֶּלֶת וְרִשְׁעָה, **וְאַחֲרֶיהָ** הַמְּסִלָּה יְשָׁרָה הִיא לְהַעֲמִיד אֶת הַכּל עַל עמֶק רוּם הַטּוֹב, **רוּחַ הַטֻּמְאָה יְבעַר מִן הָאָרֶץ** **וּבִלַּע הַמָּוֶת לָנֶצַח**. אִם תִּדְמֶה לָנוּ **הַדֶּרֶךְ דֶּרֶךְ רְחוֹקָה, אַל נִבָּהֵל**. רַק הִיא קְרוֹבָה הִיא. רַק הָאֲחִיזָה בְּאוֹתוֹ הַקַּו הָאָרךְ מַגְבִּירָה אֶת הַכּל וּמַכְשֶׁרֶת אֶת הַכּל. בִּרְכַּת הָעֲנָוָה תָּשׁוּב אֵלֵינוּ, גּדֶל הָעֶלְיוֹן מִמַּעַל וּמִתַּחַת יִפְרס עָלֵינוּ אֶת הוֹדוֹ וְאֶת סֻכַּת שְׁלוֹמוֹ. **כָּל הַמְּאֵרוֹת, כָּל הַנִּגּוּדִים, לִבְרָכוֹת וְלַעֲזָרִים יִתְהַפְּכוּ**, כָּל **הָרוּחוֹת אֲשֶׁר בַּלְּאֻמִּים וְכָל הַנְּטִיּוֹת הַדָּתִיּוֹת**, אֲשֶׁר נֶחְשְׁבוּ לְזַעֲוָה, אֲשֶׁר אָמְרוּ: "לְכוּ וְנַכְחִידֵם מִגּוֹי וְלֹא יִזָּכֵר שֵׁם יִשְׂרָאֵל עוֹד" 144, **הֵן הֵן עַצְמָן אֶל מְקוֹרָן יָשׁוּבוּ,** יֵבוֹשׁוּ וְאַחֲרֵי כֵן יִנְהֲרוּ. הָאַחְדוּת הַיִּשְׂרְאֵלִית בִּכְלָלוּתָהּ וְהַהִתְעַלּוּת שֶׁל גַּרְעִינֵי הַחַיִּים שֶׁבָּהּ, **הָרוֹמְמוּת שֶׁל קֶשֶׁב קוֹל תּוֹרָה**, הַהֶגֶה הֶעָמק שֶׁל דּוֹרְשֵׁי רְשׁוּמוֹת שֶׁל חַכְמֵי חִידוֹת, וְחָכְמַת הַחַיִּים שֶׁל יוֹדְעֵי בִּינָה, **הַדָּם הָרוֹתֵחַ שֶׁל בְּנֵי-הַנְּעוּרִים** רְווּיֵי רֶגֶשׁ וְשִׁירָה עַלִּיזָה וְעמֶק רוּחַ שֶׁל **צוֹפֵי קדֶשׁ**, **דַּכְאוּת** פְּנִימִית שֶׁל שָׁבֵי-פֶּשַׁע וּגְבוּרַת רַעַם 145 שֶׁל **שְׂמֵחֵי-חַיִּים**, יִצְרֵי כָּל לֵב וּמַעַרְכֵי רוּחוֹת שֶׁל כָּל בָּשָׂר, – וְהַכּל יֵאָגְדוּ בְּאֶגֶד הַקַּו הָעֶלְיוֹן, שֶׁשָּׁם אוֹר קדֶשׁ קָדָשִׁים. וּבְתוֹךְ הַפְּעֻלּוֹת הַפְּעוּטוֹת אוֹר מָשִׁיחַ יִזְרַח וְנַהֲרַת תְּחִיַּת עוֹלָמִים וּמְחִיַּת הַמָּוֶת תָּסֹל מְסִלָּתָהּ, "וַיַּעֲבר מַלְכָּם לִפְנֵיהֶם וַד' בְּראשָׁם" 146.

132 יחזקאל כג, כ.

133 בראשית כה, לד.

3. הראי"ה קוק, אורות, אורות התחיה סא, עמ' צד

**מִתְגַּלָּה הִיא הַתּוֹרָה** בִּכְלִיל הוֹדָהּ אֶל **הַדּוֹר הָרַעֲנָן מְלֵא כּחַ עֲלוּמִים**, וְהַצְּפִיָּה הוֹלֶכֶת הִיא וּמְפַעֶמֶת עַל דַּלְתֵי נִשְׁמָתוֹ הַגְּאֵיוֹנָה, עוֹד לֹא הֵסִירָה מֵעָלֶיהָ אֶת צְעִיף סִתְרָהּ, מְעֻלֶּפֶת הִיא בַּת שָׁמַיִם חֲמוּדָה זוֹ, אֲבָל **קַרְנֵי הוֹדָהּ** **כְּבָר חוֹדְרִים מִבַּעַד הַצָּעִיף**, מְמַלְּאִים הֵם אֶת פִּנּוֹת חַיֵּינוּ נגַהּ וְאוֹר חַיִּים, מַזֶּלֶת הִיא כְּבָר טַלְלֵי חַיִּים אֶל תּוֹכִיּוּת הַנְּשָׁמוֹת הַמְקִיצוֹת לִתְחִיָּה, תּוֹרַת אֶרֶץ-יִשְׂרָאֵל הוֹלֶכֶת וְנֵעוֹרָה, יַחַד עִם תְּחִיַּת הַבִּנְיָן, הָעֲבוֹדָה הַפְּרוֹדוּקְטִיבִית וְהַהַכָּרָה הָעַצְמִית.